[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 20.12.2007

COM(2007) 842 окончателен

ДОКЛАД НА КОМИСИЯТА

ЗА РАБОТАТА НА КОМИТЕТИТЕ ПРЕЗ 2006 Г. {SEC(2007) 1713}

В съответствие с член 7, параграф 4 от Решение 1999/468/ЕО от 28 юни 1999 г. Комисията представя годишния доклад за работата на комитетите за 2006 г. Той съдържа общи коментари върху развитието на системата на комитологията, хоризонтален преглед на дейностите на комитетите и приложение с подробни статистически данни относно отделните комитети от комитологията, подредени в съответствие с различните служби на Комисията[1]. Приложението съдържа също коментари относно промените в броя на комитетите и относно изключителни събития, свързани с конкретни проекти на мерки, като отрицателни становища и отнасяне към Съвета.

1. Общи коментари върху развитието на системата на комитологията

1.1. Реформа на процедурата на комитология

Решение 2006/512/ЕО на Съвета за изменение на Решение 1999/468/ЕО е прието на 17 юли 2006 г.[2] То влиза в сила на 23 юли 2006 г.

Изменението на Решение 1999/468/ЕО на Съвета има за цел да отговори на отдавнашното желание на Европейския парламент да разполага с по-големи права за контрол върху прилагането на законодателни актове, приети в съответствие с процедурата за съвместно вземане на решение. Изменението въвежда „процедура по регулиране с контрол“ (наричана оттук нататък „PRAC“). Тази нова процедура е посочена в новия член 5а. Тя е добавена към съществуващите процедури (процедура по консултиране, процедура по управление, процедура по регулиране, предпазна процедура).

1.1.1. Обхват на PRAC

Обхватът на PRAC е определен в новия параграф 2, добавен в член 2. Трябва да бъдат спазени две изисквания: основният законодателен акт трябва да е приет с процедурата за съвместно вземане на решение и трябва да предоставя на Комисията правомощия да приема „мерки от общ характер с цел изменение на несъществени елементи от този акт, включително като (…) се добавят нови, несъществени елементи“ (тези мерки за изпълнение ще бъдат наричани оттук нататък „квазизаконодателни мерки“).

Квазизаконодателните мерки според горепосоченото определение са мерки от общ характер (за разлика от отделни мерки, насочени конкретно към оператори/държави-членки), които:

- изменят официално (член или приложение на) основен акт, приет чрез процедура за съвместно вземане на решение; например, мерки от общ характер за привеждане на технически приложения на дадения акт в съответствие с научния прогрес биха били „квазизаконодателни мерки“;

или

- допълват основния акт, приет чрез процедура на съвместно вземане на решение, като създават нов набор от правила (вместо чрез тях просто да се прилагат критериите, посочени в основния акт); например в областта на финансовите услуги това биха били мерки, чрез които се добавят подробности към информацията, която трябва да се съдържа в проспекти.

1.1.2. Процедура

Етапите на PRAC са определени в новия член 5а. На двата клона на законодателния орган — Европейския парламент и Съвета — се дава право на контрол над съдържанието на проекта за мерки за изпълнение. Това право е много по-голямо от съществуващото „право на проверка“ („droit de regard“) според член 8, което се ограничава до проверка от страна на Парламента дали Комисията не е превишила изпълнителните правомощия, предоставени ѝ от основния акт (и предвижда приемането на необвързваща резолюция от Европейския парламент).

Както настоящата процедура по регулиране, в новата процедура PRAC се прави разграничение между две ситуации. Когато комитетът даде положително становище, Комисията представя незабавно проектомерките на Европейския парламент и на Съвета за проверка (контрол). Ако Европейският парламент и Съветът не се противопоставят на проектомерките, Комисията ги приема, след като изтече тримесечен срок (член 5а, параграф 3, буква г)). В рамките на този срок Европейският парламент (с мнозинство на членовете си) и/или Съветът (с квалифицирано мнозинство) могат да се противопоставят на различни основания на проектомерките.

Тогава Комисията може да представи изменени проектомерки на комитета или законодателно предложение в съответствие с Договора (член 5а, параграф 3, буква в)).

- Ако комитетът даде отрицателно становище или не излезе със становище, Комисията незабавно представя на Съвета предложение и го препраща на Европейския парламент (член 5а, параграф 4, буква а)). По този начин Съветът първи има право да се произнесе върху предвидените мерки в рамките на два месеца. Съветът може да се противопостави на предложените мерки или да предвиди приемане на мерките с квалифицирано мнозинство и в този случай той незабавно внася мерките в Европейския парламент. Ако Съветът не се произнесе в срок от два месеца, Комисията внася незабавно мерките за проверка (контрол) в Европейския парламент.

- През втория етап Европейският парламент има право да се противопостави на мерките. Ако той не го стори, мерките се приемат от Съвета (ако последният е предвидил приемане на мерките) или от Комисията (ако Съветът не се е произнесъл в рамките на двумесечния срок).

1.2. Осъществяване на реформата

1.2.1. Привеждане в съответствие

Привеждането в съответствие на съществуващите основни актове с новите процедури на комитология е позната практика, тъй като е било провеждано преди във връзка с Решение 1999/468/ЕО на Съвета. Четирите регламента за привеждане в съответствие, приети през 2003 г.[3], изменят един по един всички съществуващи основни правни актове, но само по отношение на тяхната процедура на комитология, без други промени в същността им. Привеждането в съответствие тогава се състои в премахване на вариантите за всяка процедура (процедура по управление, процедура по регулиране, предпазна процедура). Вследствие от това измененията са напълно автоматични, което улеснява одобрението им от законодателния орган.

За разлика от това, изложените по-горе критерии (вж. точка 1.1.1) са задължителни. Това означава, че когато са налице условията за прилагането ѝ, процедурата PRAC трябва да се предвиди. В противен случай приетият основен правен акт ще бъде незаконен. Следователно всеки случай трябва да бъде разгледан самостоятелно, за да се реши дали са изпълнени условията за прилагане на новата процедура.

Европейският парламент, Съветът и Комисията приемат в съвместно изявление[4] списък с основни правни актове, които спешно трябва да бъдат приведени в съответствие с PRAC. Комисията приема на 22 декември 2006 г. 26-те предложения за приоритетно привеждане в съответствие.

Всички други основни правни актове, приети по процедурата за съвместно вземане на решение, които не са включени в списъка от съвместното изявление от юли 2006 г., също трябва да бъдат приведени в съответствие. Комисията се ангажира преди края на 2007 г. да преразгледа всички съществуващи правни актове и да представи, когато е необходимо, съответни предложения за привеждането им в съответствие.

1.2.2. Преразглеждане на двустранното споразумение

Двустранното споразумение (между Комисията и Европейския парламент) от октомври 2000 г. върху процедурите за прилагане на Решението за комитологията трябва да бъде преразгледано, за да бъде приведено в съответствие с изявлението относно прозрачността/актуализирания регистър, новата процедура по регулиране с контрол. По този начин също така ще се рационализират, където е възможно, съществуващите договорености. Предвижда това споразумение да бъде преразгледано преди края на 2007 г.

1.2.3. Комитология и прозрачност: регистър и хранилище за документи на комитологията

В свое изявление относно член 7, параграф 3 от Решение 1999/468/ЕО на Съвета (изявление за прозрачността)[5] Комисията се ангажира да подобри функциите на регистъра по комитология, за да помогне на Европейския парламент да следи по-добре различните етапи и графика на всяка процедура на комитология и да различава видовете получавани документи.

Следователно, като мярка, придружаваща реформата на Решение 1999/468/ЕО на Съвета, Комисията работи понастоящем върху допълнителни подобрения на регистъра, за да предостави на Европейския парламент и на обществеността по-прозрачен и съгласуван достъп до съдържащите се в хранилището документи. Тези подобрения се предвижда да бъдат въведени в началото на 2008 г.

1.3. Развитие на съдебна практика

Чрез иск, подаден на 5 март 2004 г., Комисията отправя искане към Съда да анулира член 17, параграф 2 от Регламент (ЕО) № 2152/2003 на Европейския парламент и на Съвета от 17 ноември 2003 г. относно наблюдението на горите в Общността и тяхното взаимодействие с околната среда (Forest Focus), тъй като в него се предвижда приемането на мерките за изпълнение по програмата Forest Focus да подлежи на процедурата по регулиране, посочена в член 5 от Решение 1999/468/ЕО на Съвета (Решение за комитологията). Според Комисията мерките за изпълнение, които трябва да се предприемат в съответствие с регламента за Forest Focus, са мерки за управление за програма за действие. За изпълнението на програми на Общността е приложима по-принцип само процедурата по управление или, ако е целесъобразно, процедурата по консултиране.

В своето решение от 23 февруари 2006 г. (Дело C-122/04 — Комисията срещу Съвета и Парламента) Съдът подчертава, че по-принцип, въпреки че посочените в член 2 от Решението за комитологията критерии не са задължителни, в случаите, когато законодателят на Общността се основава на тези критерии при избора си на процедура на комитет, той трябва да изложи основанията за своя избор. Във въпросния случай обаче, Съдът смята, че изборът на законодателя на Общността съвпада с критериите, заложени в член 2, буква б) от Решението за комитологията.

Съдът заявява по-конкретно, че Съветът е имал основателни съображения да твърди, че някои елементи от схемата за Forest Focus, които биха могли да бъдат счетени за основни, не са били все още достатъчни разработени в регламента за Forest Focus, така че да бъдат разглеждани като мерки за управление, свързани с осъществяването на програми. По този начин процедурата по управление е счетена за неподходяща и следователно се приема, че изборът на процедура по регулиране е извършен в съответствие с Решението за комитологията.

Следователно искът на Комисията е отхвърлен.

1.4. Разширяване

На 25 април 2005 г. с България и Румъния е подписан Договорът за присъединяване. Както при подхода спрямо 10-те нови държави-членки за периода преди присъединяването им през май 2004 г., на България и Румъния е предоставен статут на активни наблюдатели от 26 април 2005 г. Двете държави присъстват като активни наблюдатели на заседанията на комитетите до присъединяването си към Европейския съюз на 1 януари 2007 г. За останалите страни кандидатки Турция и Хърватия, а от декември 2005 г. също и за Бившата югославска република Македония, участието продължава да бъде организирано въз основа на „Съобщението на Комисията до Съвета относно участието на страните кандидатки в програмите, агенциите и комитетите на Общността“[6].

2. ХОРИЗОНТАЛЕН ПРЕГЛЕД НА ДЕЙНОСТИТЕ

2.1 Брой на комитетите

Важно е да се прави разлика между комитетите от комитологията и други структури, и по-специално „експертните групи“, създадени от самата Комисия. Последните се занимават с подготовка и прилагане на политики, а комитетите от комитологията функционират в контекста на изпълнителни законодателни актове. Настоящият доклад се занимава изключително с комитетите от комитологията. Броят на комитетите от комитологията е изчислен по сектор на дейност (таблица I) към 31.12.2006 г. За сравнение са дадени цифрите от предишната година (към 31.12.2005 г.).

ТАБЛИЦА I — общ брой на комитетите

Сектор на политика | 2005 | 2006 |

Предприятия и промишленост (ENTR) | 32 | 33 |

Трудова заетост, социални въпроси и равни възможности (EMPL) | 6 | 8 |

Земеделие и развитие на селските райони (AGRI) | 31 | 30 |

Енергетика и транспорт (TREN) | 38 | 36 |

Околна среда (ENV) | 32 | 35 |

Изследвания (RTD) | 3 | 3 |

Информационно общество и медии (INFSO) | 10 | 12 |

Рибарство и морско дело (FISH) | 3 | 4 |

Вътрешен пазар (MARKT) | 10 | 13 |

Регионална политика (REGIO) | 2 | 3 |

Данъчно облагане и митнически съюз (TAXUD) | 10 | 10 |

Образование и култура (EAC) | 7 | 12 |

Здравеопазване и защита на потребителите (SANCO) | 15 | 16 |

Правосъдие, свобода и сигурност (JLS) | 13 | 15 |

Външни отношения (RELEX) | 3 | 4 |

Търговия (TRADE) | 12 | 12 |

Разширяване (ELARG) | 3 | 4 |

EuropeAid (AIDCO) | 8 | 15 |

Хуманитарна помощ (ECHO) | 1 | 1 |

Статистика (ESTAT) | 8 | 8 |

Бюджет (BUDG) | 2 | 2 |

Европейска служба за борба с измамите (OLAF) | 1 | 1 |

ОБЩО | 250 | 277 |

2.2 Брой становища и мерки за изпълнение

Както предишните доклади, настоящият доклад показва общите цифри на официалните становища , дадени от комитетите[7], и последвалите мерки за изпълнение (= законодателни актове, административни решения и решения за финансиране), приети от Комисията. Тези данни показват конкретните „резултати“ на комитетите (таблица IV) . Общият брой на становищата , дадени от комитетите през 2006 г., е 2 933 (в сравнение с 2 582 през 2005 г.), а броят на мерките за изпълнение, приети от Комисията, е 2 862 (в сравнение с 2 654 през 2005 г.).

ТАБЛИЦА IV — Брой становища и мерки за изпълнение (2006 г.)

Становища | Мерки за изпълнение | Становища | Мерки за изпълнение |

ENTR | 74 | 10 | EAC | 61 | 61 |

EMPL | 18 | 1 | SANCO | 340 | 328 |

AGRI | 1 576 | 1 576 | JLS | 56 | 38 |

TREN | 61 | 44 | RELEX | 2 | 4 |

ENV | 55 | 42 | TRADE | 6 | 5 |

RTD | 212 | 212 | ELARG | 74 | 75 |

INFSO | 74 | 74 | AIDCO | 297 | 297 |

FISH | 19 | 19 | ECHO | 45 | 45 |

MARKT | 10 | 8 | ESTAT | 19 | 13 |

REGIO | 9 | 2 | BUDG | 1 | 1 |

TAXUD | 50 | 42 | OLAF | 2 | 4 |

Големият брой на мерките за изпълнение , приети в някои сектори – земеделие (1 576), здравеопазване и защита на потребителите (328), EuropeAid (297), изследвания (212) и информационно общество (73) — отново отразяват интензивната работа, възложена на Комисията в тези области посредством процедурите на комитология[8]. В сравнение с предишната година може да се отбележи значително повишение за EuropeAid (124 мерки за изпълнение през 2005 г.), докато спад се отбелязва в сектора на предприятията и промишлеността (10 мерки за изпълнение през 2006 г. в сравнение с 55 през 2005 г.) и в сектора на данъчното облагане и митническия съюз (7 мерки за изпълнение през 2006 г. в сравнение с 47 през 2005 г.).

[1] Приложението е представено в отделен работен документ на службите на Комисията.

[2] ОВ L 200, 22.7.2006 г., стр. 11. Консолидирана версия на Решението за комитологията е публикувано в OВ C 255, 21.10.2006 г., стр.4.

[3] Регламент (ЕО) № 806/2003 на Съвета от 14 април 2003 г., Регламент (ЕО) № 807/2003 на Съвета от 14 април 2003 г., Регламент (ЕО) № 1105/2003 на Съвета от 26 май 2003 г. и Регламент (ЕО) № 1882/2003 на Европейския парламент и на Съвета от 29 септември 2003 г.

[4] OВ C 255, 21.10.2006 г., стp. 1

[5] OВ C 171, 22.7.2006 г., стp. 21.

[6] СOM (1999) 710 окончателен, прието на 20.12.1999 г. Вж. също и „Съобщение на Комисията до Съвета и Европейския парламент относно подготовката за участието на страните от Западните Балкани в програмите и агенциите на Общността“ (COM (2003) 748 окончателен, прието на 3.12.2003 г.)

[7] Включително положителни и отрицателни становища след официално гласуване при процедурата по управление и процедурата по регулиране. Случаите „без становище“ (или „липса на становище“), т.е. когато се е състояло официално гласуване, но необходимото (квалифицирано) мнозинство не е събрано, не са включени в данните.

[8] Трябва да се отбележи, че броят на приетите мерки не отразява сам по себе си политическото, икономическото или финансовото значение на взетите решения.